Drama unui american hotărât să convertească la creștinism un trib izolat. Ce s-a întâmplat pe insulă
- Alexandru Sălăvăstru
- 30 martie 2024, 13:34
John Allen Chau a fost hotărât să le spună oamenilor din Sentinelese, care îi resping pe străini, despre credințele sale religioase și a avut o ultimă dorință pentru cei dragi. Specialiștii cred că drama putea fi evitată.
Drama unui misionar american. John Allen Chau a pornit într-o călătorie "nebună" în încercarea de a transmite mesajul său unui trib izolat
Preotul misionaramerican era hotărât să împărtășească credința sa în Iisus. El dorea să convertească la creștinism populația din Sentinelese. John a pornit spre locul în care trăiesc pe insula Sentinel de Nord din Oceanul Indian, la 16 noiembrie 2018.
Înainte de misiunea sa, el a scris o scrisoare către familie în care își explica motivele și le cerea iertare în cazul în care ar fi murit. El a vrut să le vorbească despre Iisus grupului izolat, care respinge cu fermitate orice contact cu străinii, după ce a învățat despre trib la școală.
Deși a sperat că va fi bine primit, grupul l-a ucis instantaneu când a ajuns la țărm cu o canoe
Timp de mii de ani, populația Sentinelese a supraviețuit pe propria insulă, fără contact cu lumea exterioară.
Ei atacă pe oricine se apropie de casa lor de teamă că vor fi nimiciți de boli. Unele relatări au susținut că tribul ar practica canibalismul, însă acest lucru ar fi apărut ca urmare a unei neînțelegeri cu tribul vecin Onge, care taie și arde carnea defuncților lor pentru a preveni ca aceștia să fie consumați de spiritele rele.
În ciuda ostilității lor, John și-a continuat expediția. A fost văzut ultima dată în viață când un pescar pe care îl angajase l-a lăsat în apropiere de țărm.
Moartea sa nu a fost văzută de martori, însă un pescar a afirmat că a văzut un "mort îngropat la mal" care semăna cu John. Se crede că a fost ucis de săgeți, potrivit The Mirror.
Misionarul lăsase jurnalul pescarilor, cu un mesaj pentru cei dragi
El a spus că voia "să stabilească împărăția lui Iisus pe insulă". Le-a cerut să nu "dea vina pe băștinași dacă voi fi ucis":
"S-ar putea să credeți că sunt nebun în toate astea, dar cred că merită să îl prezint pe Isus acestor oameni. Vă rog să nu fiți supărați pe ei sau pe Dumnezeu dacă voi fi ucis", a spus el
Într-o notă finală, el a adăugat:
"Vă iubesc pe toți și mă rog ca niciunul dintre voi să nu iubească nimic în această lume mai mult decât pe Isus Hristos", a mai scris acesta.
În urma morții sale, a fost emisă o declarație de către familia sa, care a îndeplinit ultima sa dorință de iertare:
"Am aflat recent dintr-un raport neconfirmat că John Allen Chau ar fi fost ucis în India. El se afla în contact cu membrii tribului Sentinelese din Insulele Andaman. Îl iubea pe Dumnezeu, viața, îi ajuta pe cei în nevoie și nu avea decât dragoste pentru poporul Sentinelese. Îi iertăm pe cei despre care se spune că sunt responsabili de moartea sa", se arată în declarație.
Drama putea fi prevenită
Stephen Corry, director al Survival International - o organizație care lucrează în parteneriat cu triburile, susține că moartea lui John ar fi putut fi prevenită:
"Această tragedie nu ar fi trebuit să se întâmple niciodată. Autoritățile indiene ar fi trebuit să impună protecția tribului și a insulei lor pentru siguranța tribului și a străinilor.
În schimb, în urmă cu câteva luni, autoritățile au ridicat una dintre restricțiile care protejau insula. Acest lucru a trimis exact mesajul greșit și este posibil să fi contribuit la acest eveniment teribil", a spus acesta.